**. NAPIREND**

**E l ő t e r j e s z t é s**

**Salföld Községi Önkormányzata Képviselő-testületének**

**2017. február 20-i nyilvános ülésére**

**Tárgy: Törvényességi felhívás – a településnév használatáról és a jelképekről szóló rendeletek újraszabályozása.**

**Előterjesztő: Fábián Gusztáv polgármester**

**Előkészítette: Tóthné Titz Éva aljegyző**

előterjesztő jogszabállyal nem ellentétes

Dr. Szabó Tímea jegyző

Tisztelt Képviselő-testület!

Salföld Község Önkormányzata Képviselő-testülete rendeletet alkotott az önkormányzat jelképeiről és a településnév használatáról, mely rendelet tekintetében a Veszprém Megyei Kormányhivatal törvényességi felhívással élt.

(A törvényességi felhívás az előterjesztés mellékletét képezi.)

A Képviselő-testület 2016. november 30-i ülésén tárgyalta a rendeletet, mely előterjesztés is tartalmazta, hogy:

„A településnév használatát a helyi jelképekről szóló rendeletben célszerű szabályozni, ezért annak kiegészítéseként épülne **az Önkormányzat jelképeiről és azok használatának rendjéről szóló 7/2004.(IV.10.)** önkormányzati rendeletbe azzal, hogy e rendelet a jogszabályszerkesztés 2010. március 1-jén hatályba lépett szabályainak módosítással nem feleltethető meg, így a tartalmában a névhasználat szabályaival kiegészített, a jogszabályszerkesztés szabályainak tagolását tekintve megfeleltetett új rendelet alkotása szükséges.”

Tekintettel a törvényességi felhívásra, a 2016. november 30-án elfogadott az önkormányzatok jelképeiről és a településnév használatának rendjéről szóló 13/2016.(XII.10.) önkormányzati rendelet, valamint az Önkormányzat jelképeiről és azok használatának rendjéről szóló 7/2004.(IV.10.) önkormányzati rendelet hatályon kívül helyezése szükséges. Ezen rendeletekben lévő tartalmi elemek egy új rendeletben kerülnek szabályozásra, a törvényességi felhívásra figyelemmel.

**határozati javaslat**

**SALFÖLD KÖZSÉG ÖNKORMÁNYZATA KÉPVISELŐTESTÜLETE**

**…/2017. (II. ...) HATÁROZATA**

***A Veszprém Megyei Kormányhivatal törvényességi felhívásáról***

Salföld Község Önkormányzata Képviselő-testülete a Veszprém Megyei Kormányhivatal VEB/005/631/2017. számú törvényességi felhívását megtárgyalta.

A Képviselő-testület a törvényességi felhívásban foglaltakkal egyetért, a törvénysértés megszüntetéséről a kifogásolt rendelet újraszabályozásával intézkedik.

Felkéri a polgármestert, hogy az intézkedésről a jogszabálysértés megszüntetésére nyitva álló határidőben értesítse a Kormányhivatalt.

Felelős: Fábián Gusztáv, polgármester

Határidő: következő tervezett ülés

**INDOKOLÁS**

Az egyes településeknek fűződhet jogi érdeke nevének használatához. Nem érdektelen, hogy a helységek nevét milyen célra, milyen tevékenység mellett kívánják használni. Amennyiben a települési önkormányzat úgy dönt, nevének használatához az önkormányzat hozzájárulása szükséges.

A rendelet olyan kérdéseket szabályoz, amelyekre nézve más jogszabály nem tartalmaz rendelkezéseket. Törvény ez irányú rendelkezése hiányában tehát, az önkormányzat hatáskörébe tartozik e helyi társadalmi viszony szabályozása.

Ezen rendeletben került ismételten újszabályozásra az Önkormányzat jelképeiről és használatának rendjéről szóló korábbi rendelet. Tekintettel arra, hogy ezen tárgyköröket egy rendeletben célszerű szabályozni, a korábbi rendelet hatályon kívül helyezésével annak tartalma beépítésre került az új rendeletbe, figyelemmel a jogalkotásról szóló 2010. évi CXXX. törvényben foglaltakra.

A rendelet megalkotásának a célja, hogy az önkormányzat tudta és beleegyezése nélkül a településnevet ne használhassák, valamint annak szabályozása, hogy a jogosultnak miként kell gyakorolnia hozzájárulását, illetve, hogy aki a település nevét alkalmazni kívánja, milyen módon kérheti a jogosult hozzájárulását. További célja a testületnek, hogy a hasonló tárgykört érintő szabályozás, mint önkormányzati jelképek, valamint településnév használata egy rendeletben kerüljön szabályozásra.

1.§-ban meghatározásra kerültek az önkormányzat jelképei.

2.§-ban a címer leírása került megfogalmazásra.

3.§-ban a zászló leírása került megfogalmazásra.

4.§-ban az önkormányzat pecsétjének leírása került megfogalmazásra.

5.§-ban az önkormányzat címerének használata került szabályozásra.

6.§-ban az önkormányzat zászlajának elhelyezése, használatának lehetőségei.

7.§-ban az önkormányzat címerével ellátott körpecsét használatának szabályai.

8.§-ban a településnév használat szabályozásának a célja.

9.§-ban a településnév használatának szabályai: önkormányzati engedéllyel használható, nem engedélyköteles, kérelem benyújtásának módja.

10.§-ban a kérelemre jogosultak köre és a kérelem tartalma került szabályozásra.

11.§-ban a települési névhasználat engedély tartalma, engedély érvényességi ideje.

12.§-ban az engedély kiadásának megtagadási okai.

13.§-ban a kiadott engedély visszavonásának kötelezettsége, lehetősége.

14.§-ban az engedély megadására, elutasítására, visszavonására hatáskörrel rendelkező megnevezése.

15.§-ban a rendelet hatálybalépését megelőzően használt településnév használatának visszavonási lehetősége.

16.§-ban a rendelet hatálybalépése került meghatározásra,

17.§-ban két rendelet hatályon kívül helyezése, mely a jelen rendelettel került újra szabályozásra.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Salföld Község Önkormányzata Képviselő-testületének …/2017.(…) önkormányzati rendelete az Önkormányzat jelképeiről és a településnév használatának rendjéről**.**

Társadalmi-gazdasági hatása: A településnév használatának ellenőrzése, a névhasználatból adódó, település számára kedvezőtlen hatások kivédése.

Költségvetési hatása: nincs

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: Nincs.

A rendelet megalkotásának szükségessége: A településnév jogszerűtlen használatának megakadályozása, önkormányzati, települési igény. Törvényességi felhívásra törvénysértés megszüntetése.

A rendelet megalkotása elmaradása esetén várható következmények: a település nevét bárki, bármilyen célra használhatja, mely visszaélésekre nyújt lehetőséget, a település megítélését, hírét negatívan befolyásolhatja egy esetleges rosszhiszemű névhasználat. A Kormányhivatal által a törvényességi felügyeleti eljárás egyéb eszközeinek alkalmazása.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: nincs

**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…/2017. (…...) önkormányzati rendelete**

**az Önkormányzat jelképeiről és a**

**településnév használatának rendjéről**

Salföld Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében az Alaptörvény 32. cikk (1) bekezdés i) pontjában meghatározott feladatkörében eljárva a következőket rendeli el:

1. **Az Önkormányzat jelképei és azok használatának rendje**

**1.§** Az önkormányzat jelképei mint a település történelmi múltjára utaló díszítő szimbólumok a címer, a zászló (lobogó) és az önkormányzat dísz pecsétje.

**2.§** A címer leírása: csücsköstalpú tárcsapajzs zöld mezejében függőleges arany - sárga szénagyűjtő gereblye, rajta állósan keresztbe fektetett arany - sárga cseréphadaró. E szerszámok által kirajzolt középső mezőben bal felől, ezüst - fehér ekevas, jobb felől ezüst - fehér szőlőmetsző kés fekete nyéllel, amelyen három darab ezüst - fehér nyéltartó szegecs látható.

**3.§** (1) A zászló leírása: a zászlólap – arányában a zászlórúd felől nézve 3:5 arányú téglalap – arany **-** sárga alapú. A zászló hosszabbik oldalának méretéhez viszonyítva 1:30 arányú zöld színű szegély keretezi. A zászló felső részén a keretszegélytől annak kétszeres távolságától a zászló feléig van elhelyezve a község címere.

(2) A lobogó leírása : színeiben, méretében a zászlóhoz hasonló kivitelű. A község címere a lobogó első felén van szimmetrikusan elhelyezve akképpen, hogy a keretszegélytől és a zászló függőleges középvonalától 2-2 szegélyszélességű távolságra van. A lobogót levél alakú réz zászlócsúccsal kell ellátni és a nyél spirális festése megegyezik a zászló színeivel.

(3) A községi zászló és a lobogó mérete 90:150 arányú lehet.

(4) A zászlóban és a lobogón a címer színeit a 2.§ szerint kell használni.

**4.§** (1) Az önkormányzat dísz pecsétjének leírása:Köralakú pecsét, amelyen el van helyezve a község címere pajzs nélkül.A pecsét külső körívét követi – szemből nézve – a bal felső negyedben **Salföld** és jobb felső negyedben **Község**, míg alsó negyedeiben **Pecsétje** felirat és a negyedeket vízszintesen elválasztó bal oldali részen **1998.,**jobb oldali részén **08.01**., felirat látható.

(2) Az önkormányzat körpecsétje lehet pecsétnyomó, vagy gumibélyegző. A pecsétnyomó estében a legkisebb 40 mm-es, a gumibélyegző esetén a legnagyobb 35 mm átmérőjű lehet.

**5.§** (1) Az önkormányzat címerét, mint díszítő és utaló jelképet használni lehet:

a) az önkormányzat körpecsétjein,

b) az önkormányzat zászlaján és annak változatain,

c) az önkormányzat szerveinek, a polgármesternek, az alpolgármesternek készített levélpapírok fejlécén, illetve borítékján,

d) az önkormányzat által kiadott díszokleveleken, emléklapokon, kitüntető vagy emlékérmeken,

e) a faluház épületének bejáratánál, dísztermében, tanácskozó termében és más protokolláris célt szolgáló helyiségeiben,

f) az önkormányzat intézményei bejáratánál és vezetőnek irodáiban,

g) az önkormányzat és szervei által megjelentetett, a települése életével foglalkozó kiadványokon, meghívókon, emléktárgyakon,

h) a községbe vezető utak mellett a közigazgatási határnál lévő táblákon,

i) a község honlapján.

(2) Az (1) bekezdés g) pontjában meghatározottakon kívül más jogi személy számára az általa készített kiadványokon, vagy jellegzetes termékeken az önkormányzat címerének használatát kérelemre, a képviselő-testület engedélyezi.

(3) A képviselő-testület a címerfelhasználási engedélyt indokolt esetben visszavonhatja.

**6.§** (1) Az önkormányzat zászlaja a faluház dísztermében kerül elhelyezésre.

(2) A zászló vagy lobogó méretarányos változatai használhatók:

a) hivatalos állami ünnepek alkalmával a Magyarország zászlajával együtt,

b) a község életében jelentős események, ünnepségek és rendezvények alkalmából más hivatalos zászlóval együtt,

c) a képviselő-testület ülései alkalmával önállóan az ülés helyszínén,

d) nemzeti, valamint helyi gyászesemény alkalmával a fekete zászlóval együtt félárbocra eresztve,

e) minden, a községgel összefüggő, vagy az önkormányzat részvételével rendezett eseményen.

(3) A zászló felhasználásának engedélyezésére a címerre vonatkozó rendelkezések az irányadók.

**7.§** (1) Az önkormányzat dísz pecsétjét az önkormányzat és más önkormányzatok közötti kapcsolatokban protokolláris célból, valamint szerződések, megállapodások hitelesítésekor, továbbá az önkormányzat belső működésével és szervezeti felépítésével kapcsolatos rendelkezések, kitüntető oklevelek hitelesítésekor használható.

(2) Az önkormányzat dísz pecsétje hatósági eljárás során nem alkalmazható.

**2.Településnév használatának szabályai**

**8.§** Salföld községnek jogos, megalapozott érdeke fűződik ahhoz, hogy a település nevét méltatlanul és jogtalanul senki ne használja.

**9.§** (1) A Salföld településnév és ennek bármely toldalékos formája csak önkormányzati

engedéllyel használható:

a) létesítmény elnevezésében, cég- civil és bármely egyéb szervezet elnevezésben, üzleti nyomtatványon, védjegyen, szabadalom címében,

b) áruminta és áru jelzésen, emblémán, jelvényen, kiadványon, dísz-vagy emléktárgyon, egyéb termékeken,

c) sajtótermék címfeliratában,

d) kulturális és egyéb szervezett rendezvény megnevezésében.  
(2) Nem engedélyköteles:

a) az a névhasználat ami jogszabályon alapul,

b) az önkormányzat által alapított intézmények, gazdasági társaságok, egyéb szervezetek névhasználata.

(3) A településnév használatára irányuló kérelmet írásban lehet benyújtani a Képviselő-testület részére.

**10.§** (1) A településnév használatát csak azok kérhetik, akiknek lakóhelye, székhelye vagy telephelye Salföld településen van.

(2) A kérelemnek tartalmaznia kell:

a) a kérelmező megnevezését, címét,

b) a szervezet létesítő okiratának eredeti vagy másolati példányát,

c) a településnév tervezett használatának célját és módját,

d) a használat időtartamát.

**11.§** (1) A névhasználatról szóló engedélynek tartalmaznia kell:

a) a jogosult megnevezését, lakóhelyét, székhelyét vagy telephelyét,

b) az engedélyezett névhasználat célját és módját,

c) az engedély érvényességének időtartamát,

d) az engedélyezett név felvételével és használatával kapcsolatos egyéb kikötéseket.

(2) A kiadott engedély érvényességi ideje szólhat:

a) a tevékenység folytatásának időtartamára,

b) a kérelmező működési idejének időtartamára,

c) meghatározott időpontig vagy feltétel bekövetkeztéig történő felhasználásra,

d) egy alkalomra,

e) határozatlan időre.

**12. §** Az engedély kiadása megtagadható:

a) ha a használat vagy annak célja, módja és körülményei Salföld Község Önkormányzata vagy a település lakossága jogát, jogos érdekét sértené, vagy veszélyeztetné,

b) ha ugyanazon vagy hasonló tevékenység gyakorlásához már engedélyt kiadott vagy a nevet valaki jogszerűen használja,

c) ha a kérelmezőtől a korábban kiadott engedélyt vissza kellett vonni.

**13. §** (1) A kiadott engedélyt vissza kell vonni, ha

a) a használat vagy annak célja, módja és körülményei Salföld Község Önkormányzata vagy a település lakossága jogát, jogos érdekét sérti, vagy veszélyezteti,

b) az engedélyes a Salföld nevet nem az engedélyben meghatározott módon, formában, illetve célra használja.

(2) A kiadott engedélyt vissza lehet vonni, ha a felhasználó az engedélyben meghatározott feltételeket, előírásokat megsérti.

**14.§** (1) A településnév használatának engedélyezéséről, az engedély elutasításáról, a névhasználat jogának megvonásáról a Képviselő-testület dönt. A kiadott engedélyekről a Képviselő-testület hivatala nyilvántartást vezet.

(2)A településnév használata nem engedélyezhető ha a használat, az alkalmazás módja vagy körülményei a település érdekeit vagy a közízlést sérti.

**15.§** E rendelet hatálybalépése előtt felvett településnév használatát az engedélyező a jövőre nézve megtilthatja , amennyiben a használat vagy annak célja, módja és körülményei Salföld Község Önkormányzata vagy a település lakossága jogát, jogos érdekét sérti, vagy veszélyezteti.

**16.§** Ez a rendelet a kihirdetését követő napon lép hatályba.

**17.§** Hatályát veszti Salföld Község Önkormányzat Képviselő-testületének az önkormányzatok jelképeiről és a településnév használatának rendjéről szóló 13/2016.(XII.10.) önkormányzati rendelet, valamint az Önkormányzat jelképeiről és azok használatának rendjéről szóló 7/2004.(IV.10.) önkormányzati rendelet.

Fábián Gusztáv Dr. Szabó Tímea

polgármester jegyző

A rendelet kihirdetve:

2017. Dr. Szabó Tímea

jegyző